
Më datë 11.09.2026 Komiteti për Politikë dhe Financa (KPF) i Komunës së Rahovecit ka mbajtur dëgjim publik me qytetarë dhe përfaqësues të organizatave të komunitetit, me qëllim të diskutimit të kërkesave, nevojave dhe prioriteteve për investime dhe planifikim buxhetor.
Dëgjimi publik kishte për qëllim mundësimin e pjesëmarrjes së qytetarëve dhe përfaqësuesve të komunitetit në procesin e planifikimit buxhetor, si dhe krijimin e mundësisë për paraqitjen e ideve, propozimeve dhe shqetësimeve lidhur me prioritetet e Komunës së Rahovecit.
Në dëgjim publik ishin të pranishëm përfaqësues të SHL “Kosova”, përfaqësues të SHPG “Hareja”, përfaqësues të Komitetit për Politikë dhe Financa, si dhe qytetarë të Komunës së Rahovecit.
DËGJIMI PUBLIK
Dëgjimi publik u hap nga kryesuesi I Kuvendit Komunal, z. Fatmir Iska i cili përshëndeti të pranishmit dhe theksoi rëndësinë e pjesëmarrjes së qytetarëve në procesin e planifikimit dhe përcaktimit të prioriteteve buxhetore.
Në fillim të takimit u prezantua qëllimi i dëgjimit publik dhe rëndësia e këtij procesi për një planifikim sa më transparent, gjithëpërfshirës dhe të bazuar në nevojat reale të qytetarëve.
Të pranishmit u ftuan që të paraqesin komentet, propozimet dhe shqetësimet e tyre lidhur me projektbuxhetin, investimet kapitale dhe çështjet e tjera me rëndësi për komunitetin.
Në fjalën e tij, anëtari i Komitetit për Politikë dhe Financa, z. Lirigzon Kastrati, përshëndeti të pranishmit dhe theksoi rëndësinë e përgjegjësisë që ka Komiteti për Politikë dhe Financa në procesin e shqyrtimit të buxhetit komunal, para se ky buxhet të procedohet për shqyrtim dhe miratim në Kuvendin Komunal.
Z. Kastrati theksoi se KPF-ja ka një përgjegjësi të rëndësishme në këtë proces dhe shprehu pritjen që të gjithë anëtarët të japin kontributin e tyre në mënyrë konstruktive dhe profesionale.
Ai veçanërisht theksoi nevojën që investimet kapitale të analizohen mirë dhe në mënyrë të detajuar, duke mos u trajtuar vetëm si projekte apo lista shabllone, por duke u vlerësuar në bazë të nevojave reale të qytetarëve, rëndësisë së investimeve dhe ndikimit që ato kanë në zhvillimin e Komunës.
Në këtë drejtim, ai nënvizoi rëndësinë që planifikimi buxhetor të bëhet me kujdes dhe përgjegjësi, në mënyrë që investimet e planifikuara të jenë të arsyetuara dhe në interes të qytetarëve.
Në fjalën e tij, z. Ramë Berisha, përshëndeti të pranishmit dhe theksoi rëndësinë e procesit të planifikimit dhe miratimit të buxhetit komunal.
Z. Berisha vuri në pah rëndësinë dhe ndikimin që ka buxheti komunal në mirëqenien e banorëve, duke theksuar se përmes planifikimit të drejtë të mjeteve buxhetore dhe realizimit të investimeve mund të përmirësohen kushtet e jetesës dhe shërbimet për qytetarët.
Ai theksoi se gjatë përcaktimit të prioriteteve buxhetore duhet të merren parasysh nevojat konkrete të banorëve dhe interesat e komunitetit, në mënyrë që mjetet publike të orientohen drejt projekteve që kanë ndikim pozitiv dhe të drejtpërdrejtë në mirëqenien e qytetarëve.
Në diskutim mori pjesë edhe qytetari z. Fidan Shala, i cili paraqiti një propozim lidhur me nevojën për planifikimin e mjeteve financiare për përballimin e dëmeve të shkaktuara nga fatkeqësitë natyrore.
Z. Shala propozoi që në kuadër të planifikimit të buxhetit komunal të parashihet një shumë e caktuar për mbulimin e dëmeve nga fatkeqësitë natyrore.
Ai theksoi rëndësinë e planifikimit paraprak të mjeteve financiare për raste të tilla, me qëllim që Komuna të ketë mundësi të reagojë në kohë dhe të ofrojë mbështetje për qytetarët dhe subjektet e prekura nga fatkeqësitë natyrore.
Propozimi i paraqitur nga z. Shala u evidentua dhe u propozua që të merret në shqyrtim gjatë procesit të planifikimit të buxhetit komunal, në pajtim me mundësitë financiare dhe procedurat ligjore në fuqi.


U theksua se buxheti komunal duhet të planifikohet në mënyrë të përgjegjshme dhe të bazuar në nevojat reale të komunitetit, duke marrë parasysh mundësitë financiare të Komunës dhe prioritetet e zhvillimit.
Në veçanti, u nënvizua rëndësia e analizimit të investimeve kapitale para përfshirjes së tyre në planifikimet buxhetore, në mënyrë që projektet e planifikuara të jenë të arsyetuara, të zbatueshme dhe të kenë ndikim të dukshëm në përmirësimin e jetës së qytetarëve.
Përfaqësuesit e Komitetit për Politikë dhe Financa i dëgjuan me vëmendje komentet dhe propozimet e paraqitura gjatë dëgjimit publik.
KPF-ja theksoi se propozimet e paraqitura do të evidentohen dhe do të shqyrtohen në kuadër të kompetencave përkatëse, mundësive buxhetore dhe procedurave ligjore në fuqi.
U theksua se qëllimi i këtij procesi është që planifikimi i buxhetit të jetë sa më transparent, i arsyetuar dhe në funksion të interesit publik.
Në këtë kuadër, propozimi për planifikimin e mjeteve për mbulimin e dëmeve nga fatkeqësitë natyrore nuk do të merret në konsideratë sepse komuna nuk ka as për së afërmi buxhet për mbulimin e tyre.

Lajmi per mbajtjen e dëgjimit:
https://rahovec.rks-gov.net/news/u-mbajt-degjimi-publik-per-pergatitjen-e-buxhetit-te-komunes-se-rahovecit-per-vitin-2027/ 

